Ballerup Kommune sparer millioner på at sætte computere i dvale

Med en løsning fra danske Devoteam sættes Ballerup Kommunes computere i dvale, når de ikke bruges. Kommunen sparer millioner på elregningen og på mindre spildtid.

For to år siden startede Ballerup Kommune et samarbejde med danske Devoteam om en optimering af kommunens service-management. Her hørte kommunen om Devoteams Ecodesktop-løsning, der intelligent administrerer, hvornår en computer er tændt og slukket, og dermed kan spare eksempelvis kommuner for mange hundrede tusinde kroner om året i strømudgifter.

Alene i 2011 har Ballerup Kommune haft en besparelse på mellem 1,1 og 1,2 millioner kroner som følge af en Ecodesktop, der har resultet i en øget effektivisering og massive strømbesparelser.

»Vi sparer millioner ved at computerne er i dvale, når de ikke bliver brugt. Det er rart, at it kan bidrage til besparelser og ikke bare bruge alle pengene,« siger it-drifstchef i Ballerup Kommune, John Madsen, til Version2.

Ifølge John Madsen kan man ikke på tværs af en kommune indføre, at computerne slukkes på et fast tidspunkt. For selv om kommunalt ansatte ellers har et ry for at gå til tiden, så er rådhuset et eksempel på et sted, hvor der er aktivitet langt op ad aftenen - ofte i forbindelse med byrådsmøder, fortæller it-driftschefen.

Ballerup kommune har omkring 5.000 computere. Med en pris på 25 amerikanske dollars per computer, svarende til lige under 150 kroner, bringer det prisen op på omkring 750.000 kroner. En omkostning, der altså allerede inden for et år er tjent ind.

Men det er ikke bare sådan at implementere løsningen, fortæller John Madsen.

»Man skal lave et grundigt forarbejde, ellers kan man ryge ud i nogle utilsigtede problemer. Der er nogle maskiner, hvor det ikke bare virker på, og hvor man skal opdatere computeren eller optimere noget på den først. Og så risikerer man at genere sine brugere, hvis ikke man indstiller tingene korrekt,« siger John Madsen til Version2 og påpeger, at det ikke kun handler om en grøn profil og en besparelse, men også om, at brugerne ikke skal generes af løsningen.

Hos Ballerup er løsningen dog ikke valgt ud fra et økonomisk udgangspunkt, påpeger John Madsen. Han fortæller, at kommunen er meget opmærksom på at have en grøn profil, som blev sat på dagsordenen tilbage i 2000, da kommunen indtrådte i Green Cities-samarbejdet sammen med en række andre kommuner.